לה פלמה

לה פלמה (בספרדית: La Palma; בשמו המלא: San Miguel de La Palma) הוא אי ספרדי, הצפון מערבי ביותר בארכיפלג האיים הקנריים באוקיינוס האטלנטי, המצויים דרומית לספרד היבשתית, אל מול חופה הדרום-מערבי של מרוקו.

האי משתרע על שטח של 708 קמ"ר והוא החמישי בגודלו מבין האיים הקנריים. האוכלוסייה בו מונה 82,671 איש.

פירוש שמו של האי הוא "אי הדקלים". בשנת 1983 הוכרז האי כשמורה ביוספרית של אונסק"ו<ref></ref>.

== היסטוריה ==
תושביו המקוריים של לה פלמה היו הגואנצ'ים. הם עסקו בדיג, בלקט, בחקלאות ובגידול צאן. האי נשלט על ידי ספרד מאז שנכבש על ידה במהלך המאה ה-15.

פרננדו השני מלך אראגון ואיזבלה הראשונה הבטיחו לדון אלונסו מרקדו וויז'קורטה סכום של 700,000 מארוודים (125,000 יורו של ימינו) אם יצליח לכבוש את האי לה פלמה בתוך פחות משנה.

ב־29 בספטמבר 1492, נחתו על חופי טאסאקורטה שבמערב האי שש אוניות בהנהגת איש הצבא אלונסו פרננדז דה לוגו ועליהן 600 לוחמים. תאריך זה נבחר מאחר שזה היה היום לזכרו של הקדוש סן מיגל, שהיה אהוב על המלכה איזבלה.

מהאונייה אדלנטדו ירד איש הרוח והמתרגם חואן דה פלמה אדליד, שהשתתף בכיבוש גראן קנריה ארבע עשרה שנה קודם לכן, ופנה אל המקומיים בניסיון לשכנעם להיכנע ללא קרב.

בעת הכיבוש הכריז דה לוגו:

"אני, אלונסו פרננדז דה לוגו, בשם האפיפיור אלכסנדר השישי ומלכיהם, מלכי קסטיליה, דון פרננדו השני ואיזבל הראשונה, כבשתי את האי הזה וכיניתי אותו סן מיגל דה לה פלמה. אם תושבי האי הזה לא רוצים להמיר את דתם לקתוליות, נשתמש בכוח ודם יישפך".

רוב תושבי האי נכנעו ללא מאבק למעט יישוב אחד, קלדרה דה טבוריינטה, שתושביו נלחמו עד שהיישוב נכבש<ref name=":0"></ref>.

כיבוש לה פלמה ושאר האיים הקנריים התאפיין בשעבוד האוכלוסייה המקומית, בהשלטת הנצרות, בהרס התרבות של בני המקום ובהעברת אוכלוסייה ספרדית לשטחי האיים.

== גאוגרפיה ==
ניתן לחלק את האי לארבעה אזורים גאוגרפיים עיקריים<ref></ref>:
* קלדרה דה טבוריינטה
* אזור הר הגעש טבוריינטה
* האגן הטקטוני אל פסו
* אזור ההר של הקומברה
הנקודה הגבוהה ביותר באי מצויה ברוק דה לוס מוצ'אצ'וס בגובה 2,426 מטרים מעל פני הים. במקום קיים מצפה כוכבים המארח סיורים ומקיים הרצאות העוסקות באסטרונומיה<ref></ref>. באי נמצא הפארק הלאומי קלדרה דה טבוריינטה<ref name=":1"></ref>, בו נמצא המכתש הוולקני הגדול בעולם<ref></ref>.

== חקלאות ==
חקלאות האי מתבססת בעיקר על גידולי בננה. בנוסף קיימים גידולי אבוקדו, מנגו, פפאיה וטבק, המשמש לייצור סיגרים, וכן יצור יין ורום<ref></ref>.

== פעילות געשית ==
כמו שאר האיים הקנריים, גם לה פלמה נוצר כתוצאה מפעילות געשית לפני כ-3 עד 4 מיליוני שנה.

התפרצות געשית התרחשה בהר טנגייה בשנת 1971, שברכס קומברה וייחה<ref name=":1" />. באותה התפרצות, לא נגרם נזק לבתים<ref name=":2"></ref>.

ב-19 בספטמבר 2021, התפרץ רכס קומברה וייחה, בדרום לה פלמה, אחרי שבוע של פעילות סייסמולוגית ערה, בה דווח על כ-22 אלף רעידות אדמה במשך כשבוע באזור הפארק הלאומי, שהגיעו לעוצמה של 3.8 דרגות<ref name=":2" />. מעל 7,000 איש נאלצו לעזוב את בתיהם בשל ההתפרצות<ref></ref>. לפי מכון סמית'סוניאן, 200 מיליון מטר מעוקב של לבה נפלטו במהלך ההתפרצות, והיא כיסתה שטח של 12.19 קמ"ר, כאשר 0.21 קמ"ר היו מתחת למים. מעל 3,000 מבנים נפגעו, 2,896 מהם נהרסו כליל. באופן רשמי, נגמרה ההתפרצות ב-13 בדצמבר באותה שנה<ref></ref>.

== החי והצומח ==
בסביבת האי מצויים מינים של סוסוני ים, כוכבי ים, סרטנים, תוכינונים, ספרוס זהוב, צלופח מוריי, בס, בטאים, כרישים, אלמוג שחור, תמנונאים, ברקודה ומדוזות.

במקום מינים רבים של ציפורים, בין היתר פרוש לה פלמה, ירגזי קנרי, זג אדום-מקור, עורב קנרי, סבכי, אדום-החזה, ירקון, נחליאלי זנבתן, שחפיים ויסעור קורי<ref></ref>.

באי מצויים פרטים רבים של זן של בקר הבית המכונה "בקר פלרמה". הבקר הובא למקום בידי מתיישבים אירופאים ומאז מצוי בסכנת הכחדה<ref></ref>.

כמה בעלי חיים הם ילידים או אנדמיים בלה פלמה, ביניהם:
* לטאת הענק של לה פלמה
* לטאת האיים הקנריים
* זג אדום-מקור (Pyrrhocorax pyrrhocorax barbarus)
* עלווית של האיים הקנריים (Phylloscopus canariensis)
* מלכילון של האיים הקנריים (Regulus regulus ellenthalerae)
* שליו של האיים הקנריים (נכחד)

== קנטונים ==
בשנת 1492 חולקה לה פלמה ל-12 קנטונים<ref name=":0" />:
* מאיינטיגו (ארידן - טאזקורט ואל פאסו)
* טיהויה (טאג'ויה - טודוק - פורטו נאוס)
* טמנקה (לאס מנצ'אס)
* אהנגווארמה (פואנקליינטה)
* טיגאלאטה (וילה דה מאזו)
* טדוטה (סנטה קרוז דה לה פלמה - ברניס)
* טנגואה (פונטאלנה)
* אדייהמן (סן אנדרס)
* טגרגרה (ווינדוורד)
* טגלגן (גרפיה)
* טיג'ראפה (טיג'ראפה ופונטאגורדה)
* קלדרה דה טבוריינטה

== ערים תאומות ==
* 

== קישורים חיצוניים ==

* 
* 
* 
* 

== הערות שוליים ==

קטגוריה:ספרד: איים
קטגוריה:איים באוקיינוס האטלנטי
קטגוריה:האיים הקנריים: גאוגרפיה
קטגוריה:הרי געש
קטגוריה:הרי געש לפי מדינה
קטגוריה:הרי געש פעילים